Man tydens kapingspoging doodgeskietArgieffoto (Foto: imgkid.com) ŉ Man is Woensdagoggend in spitsverkeer aan die Wes-Rand in ŉ kapingspoging doodgeskiet. Kapt. Kay Makhubele, provinsiale polisiewoordvoerder van Gauteng, het aan Maroela Media gesê die voorval het omstreeks 08:00 by die kruising van Ontdekkers- en Moutonweg in Roodepoort plaasgevind. “Twee verdagtes het probeer om ŉ BMW te kaap. Hulle het met ŉ voertuig naby die BMW stilgehou, uitgespring en vuurwapens op die bestuurder gerig,” het Makhubele gesê. Volgens Makhubele was daar polisiebeamptes in die omgewing en is hulle van die voorval ingelig. “Die beamptes het op die kapingspoging afgekom en gesien hoe die verdagtes vuurwapens rig op die bestuurder. Die polisie het op die verdagtes geskiet en een noodlottig gewond. Die ander verdagte het in hul voertuig gespring en kon daarin slaag om weg te kom. Hy is steeds soek en dit is nie duidelik of hy dalk gewond is nie.” Russel Meiring, woordvoerder van ER24, het gesê die verdagte, vermoedelik in sy 30’s, was reeds dood toe paramedici by die toneel opgedaag het. Sy liggaam het voor die BMW op die grond gelê. Die motorbestuurder is ongedeerd. Die polisie het beslag gelê op ŉ vuurwapen wat in die verdagte se besit gevind is. Die polisie doen ŉ geregtelike doodsondersoek en ondersoek ook ŉ kapingspoging, gewapende roof en die besit van ŉ ongelisensieerde vuurwapen.